禮記/坊記
子言之：「君子之道，辟則坊與？坊民之所不足者也。大為之坊，民猶逾之。故君子禮以坊德，刑以坊淫，命以坊欲。」

子云：「小人貧斯約，富斯驕；約斯盜，驕斯亂。禮者，因人之情而為之節文，以為民坊者也。故聖人之製富貴也，使民富不足以驕，貧不至於約，貴不慊於上，故亂益亡。」

子云：「貧而好樂，富而好禮，眾而以寧者，天下其幾矣。《詩》云：民之貪亂，寧為荼毒。故製國不過千乘，都城不過百雉，家富不過百乘。以此坊民。諸侯猶有畔者。」

子云：「夫禮者，所以章疑別微，以為民坊者也。故貴賤有等，衣服有別，朝廷有位，則民有所讓。」

子云：「天無二日，土無二王，家無二主，尊無二上，示民有君臣之別也。《春秋》不稱楚越之王喪，禮君不稱天，大夫不稱君，恐民之惑也。《詩》云：『相彼盍旦，尚猶患之。』」

子云：「君不與同姓同車，與異姓同車不同服，示民不嫌也。以此坊民，民猶得同姓以弑其君。」

子云：「君子辭貴不辭賤，辭富不辭貧，則亂益亡。故君子與其使食浮於人也，寧使人浮於食。」

子云：「觴酒豆肉讓而受惡，民猶犯齒；衽席之上讓而坐下，民猶犯貴；朝廷之位讓而就賤，民猶犯君。《詩》云：『民之無良，相怨一方；受爵不讓，至於己斯亡。』」

子云：「君子貴人而賤己，先人而後己，則民作讓。故稱人之君曰君，自稱其君曰寡君。」

子云：「利祿，先死者而後生者，則民不偝；先亡者而後存者，則民可以托。《詩》云：『先君之思，以畜寡人』。以此坊民，民猶偝死而號無告。」

子云：「有國家者，貴人而賤祿，則民興讓；尚技而賤車，則民興藝。故君子約言，小人先言。」

子云：「上酌民言，則下天上施；上不酌民言，則犯也；下不天上施，則亂也。故君子信讓以蒞百姓，則民之報禮重。《詩》云：『先民有言，詢於芻蕘。』」

子云：「善則稱人，過則稱己，則民不爭；善則稱人，過則稱己，則怨益亡。《詩》云：『爾卜爾筮，履無咎言。』」

子云：「善則稱人，過則稱己，則民讓善，詩云：『考卜惟王，度是鎬京，惟龜正之，武王成之。』」

子云：「善則稱君，過則稱己，則民作忠。《君陳》曰：『爾有嘉謀嘉猷，入告爾於內，女乃順之於外，曰：「此謀此猷，惟我君之德。」於乎！是惟良顯哉！』」

子云：「善則稱親，過則稱己，則民作孝。《大誓》曰：『予克紂，非予武，惟朕文考無罪；紂克予，非朕文考有罪，惟予小子無良。』」

子云：「君子弛其親之過，而敬其美。《論語》曰：『三年無改於父之道，可謂孝矣。』高宗云：『三年其惟不言，言乃歡。』」

子云：「從命不忿，微諫不倦，勞而不怨，可謂孝矣。《詩》云：『孝子不匱。』」

子云：「睦於父母之黨，可謂孝矣。故君子因睦以合族。《詩》云：『此令兄弟，綽綽有裕；不令兄弟，交相為瘉。』」子云：「於父之執，可以乘其車，不可以衣其衣。君子廣孝也。」

子云：「小人皆能養其親；君子不敬，何以辨？」

子云：「父子不同位，以厚敬也。《書》云：『厥辟不辟，忝厥祖。』」

子云：「父母在，不稱老，言孝不言慈；閨門之內，戲而不歎。君子以此坊民，民猶薄於孝而厚於慈。」子云：「長民者，朝廷敬老，則民作孝。」

子云：「祭祀之有屍也，宗廟之有主也，示民有事也。修宗廟，敬祀事，教民追孝也。以此坊民，民猶忘其親。」

子云：「敬則用祭器。故君子不以菲廢禮，不以美沒禮。故食禮，主人親饋，則客祭，主人不親饋，則客不祭。故君子苟無禮，雖美不食焉。《易》曰：『東鄰殺牛，不如西鄰之禴祭，實受其福。』《詩》云：『既醉以酒，既飽以德。』以此示民，民猶爭利而忘義。」

子云：「七日戒，三日齊，承一人焉以為屍，過之者趨走，以教敬也。醴酒在室，醍酒在堂，澄酒在下，示民不淫也。屍飲三，眾賓飲一，示民有上下也。因其酒肉，聚其宗族，以教民睦也。故堂上觀乎室，堂下觀乎上。《詩》云：『禮儀卒度，笑語卒獲。』」

子云：「賓禮每進以讓，喪禮每加以遠。浴於中霤，飯於牖下，小斂於戶內，大斂於阼，殯於客位，祖於庭，葬於墓，所以示遠也。殷人吊於壙，周人吊於家，示民不偝也。」子云：「死，民之卒事也，吾從周。以此坊民，諸侯猶有薨而不葬者。」

子云：「升自客階，受吊於賓位，教民追孝也。未沒喪不稱君，示民不爭也。故魯《春秋》記晉喪曰：『殺其君之子奚齊及其君卓。』以此坊民，子猶有弑其父者。」
 
子云：「孝以事君，弟以事長，示民不貳也。故君子有君不謀仕，唯卜之日稱二君。喪父三年，喪君三年，示民不疑也。父母在，不敢有其身，不敢私其財，示民有上下也。故天子四海之內無客禮，莫敢為主焉。故君適其臣，升自阼階，即位於堂，示民不敢有其室也。父母在，饋獻不及車馬，示民不敢專也。以此坊民，民猶忘其親而貳其君。」

子云：「禮之先幣帛也，欲民之先事而後祿也。先財而後禮，則民利；無辭而行情，則民爭。故君子於有饋者，弗能見則不視其饋。《易》曰：『不耕獲，不菑佘，凶。』以此坊民，民猶貴祿而賤行。」

子云：「君子不盡利以遺民。《詩》云：『彼有遺秉，此有不斂穧，伊寡婦之利。』故君子仕則不稼，田則不漁，食時不力珍。大夫不坐羊，士不坐犬。《詩》云：『采葑采菲，無以下體，德音莫違，及爾同死。』以此坊民，民猶忘義而爭利，以亡其身。」

子云：「夫禮，坊民所淫，章民之別，使民無嫌，以為民紀者也。故男女無媒不交，無幣不相見，恐男女之無別也。以此坊民，民猶有自獻其身。《詩》云：『伐柯如之何？匪斧不克；取妻如之何？匪媒不得；蓺麻如之何？橫縱其畝；取妻如之何？必告父母。』」

子云：「取妻不取同姓，以厚別也。故買妾不知其姓，則卜之。以此坊民，魯《春秋》猶去夫人之姓曰吳，其死曰孟子卒。」

子云：「禮，非祭，男女不交爵，以此坊民，陽侯猶殺繆侯而竊其夫人。故大饗廢夫人之禮。」

子云：「寡婦之子，不有見焉，則弗友也，君子以辟遠也。故朋友之交，主人不在，不有大故，則不入其門。以此坊民，民猶以色厚於德。」

子云：「好德如好色。諸侯不下漁色。故君子遠色以為民紀。男女授受不親。禦婦人則進左手。姑姊妹女子，子已嫁而反，男子不與同席而坐。寡婦不夜哭。婦人疾，問之，不問其疾。以此坊民，民猶淫泆而亂於族。」

子云：「昏禮，婿親迎，見於舅姑，舅姑承子以授婿，恐事之違也。以此坊民，婦猶有不至者。」

礼記